Ο **Ποδοσφαιρικός Αθλητικός Σύλλογος Κύψελος Κορίνθου** είναι ποδοσφαιρικός σύλλογος που εδρεύει στην Κόρινθο και πιο συγκεκριμένα στον Συνοικισμό της πόλης. Επίσημο έτος ίδρυσης του συλλόγου είναι το 1970 και έχει χρώματα το κίτρινο και το μαύρο.

Ανήκει στη δύναμη της Ε.Π.Σ. Κορινθίας, ενώ έχει πολυετή παρουσία στα εθνικά ερασιτεχνικά πρωταθλήματα. Σήμερα αγωνίζεται στην Α΄ Κατηγορία της Ε.Π.Σ. Κορινθίας. Έδρα του αποτελεί το γήπεδο Συνοικισμού Κορίνθου, όπου παραδοσιακά διεξάγει τους εντός έδρας αγώνες του.

Ιστορικό
--------

Ιδρύθηκε το 1970 στο Συνοικισμό Κορίνθου, της μεγαλύτερης συνοικίας της πόλης της Κορίνθου, οι κάτοικοι της οποίας ήταν στην πλειοψηφία τους Μικρασιάτες πρόσφυγες. Λίγο μόλις διάστημα από την ίδρυσή του, ο Κύψελος γνωρίζει τις πρώτες του επιτυχίες. Το 1974 αναδείχθηκε πρωταθλητής 2ου ομίλου Γ΄ Κατηγορίας και ανήλθε στην Β΄ Κατηγορία και την αμέσως επόμενη χρονιά κέρδισε την άνοδο στην Α΄ Κατηγορία Ε.Π.Σ. Κορινθίας. Το 1977 αναδείχθηκε κυπελλούχος Ε.Π.Σ. Κορινθίας επικρατώντας με 2-1 του Ολυμπιακού Λουτρακίου στον τελικό. Το 1978 αναδείχθηκε νταμπλούχος Ε.Π.Σ. Κορινθίας, κατακτώντας το κύπελλο και το πρωτάθλημα και προβιβάστηκε στην Εθνική Ερασιτεχνική Κατηγορία, τότε τρίτη τη τάξει κατηγορία.

Τη σεζόν 1978-79 έκανε την πρώτη του εμφάνιση σε εθνική κατηγορία, αγωνιζόμενος στον 2ο όμιλο της Εθνικής Ερασιτεχνικής κατηγορίας, ωστόσο δεν κατάφερε να κερδίσει την παραμονή. Το 1982 αναδείχθηκε ξανά νταμπλούχος Ε.Π.Σ. Κορινθίας και προβιβάστηκε στο νέο Εθνικό Ερασιτεχνικό Πρωτάθλημα, τη μετέπειτα Δ΄ Εθνική. Τη σεζόν 1982-83 τερμάτισε στη 2η θέση του 4ου ομίλου, πίσω από τον Πανναυπλιακό και μπροστά από τον Α.Π.Σ. Πάτραι και στο Εθνικό Ερασιτεχνικό Πρωτάθλημα παρέμεινε μέχρι και το 1984-85, όποτε και υποβιβάστηκε.

Το 1986 κατέκτησε το πρωτάθλημα Ε.Π.Σ. Κορινθίας και άμεσα την επάνοδό του στο Εθνικό Ερασιτεχνικό Πρωτάθλημα, όπου όμως αγωνίστηκε προσωρινά τη σεζόν 1986-87, γνωρίζοντας τον υποβιβασμό. Το 1987 αναδείχθηκε εκ νέου κυπελλούχος Ε.Π.Σ. Κορινθίας, επικρατώντας του Ατρομήτου Χιλιομοδίου στον τελικό. Το 1992 αναδείχθηκε πρωταθλητής Ε.Π.Σ. Κορινθίας και προβιβάστηκε στη Δ΄ Εθνική, όπου και αγωνίστηκε τη σεζόν 1992-93.

Το 1995 αναδείχθηκε ξανά πρωταθλητής Ε.Π.Σ. Κορινθίας και για τελευταία φορά μέχρι σήμερα, επιστρέφοντας στη Δ΄ Εθνική τη σεζόν 1995-96 για να γνωρίσει τον υποβιβασμό. Έκτοτε αγωνίζεται στα πρωταθλήματα της Ε.Π.Σ. Κορινθίας. Το 2001 κατέκτησε το κύπελλο Ε.Π.Σ. Κορινθίας, επικρατώντας του Π.Α.Σ. Κόρινθος στον τελικό.

Την τελευταία δεκαετία ο Κύψελος αγωνίστηκε και στις χαμηλότερες κατηγορίες της Ε.Π.Σ. Κορινθίας. Τη σεζόν 2012-13 αναδείχθηκε πρωταθλητής της Α2 Κατηγορίας, 2η τη τάξει κατηγορία της Ε.Π.Σ. Κορινθίας και προβιβάστηκε στην κορυφαία κατηγορία. Τη σεζόν 2015-16 τερμάτισε τελευταίος στη 16η θέση της Α΄ Κατηγορίας και υποβιβάστηκε εκ νέου στη Β΄ Κατηγορία, ενώ τη σεζόν 2017-18 γνώρισε τον υποβιβασμό στη Γ΄ Κατηγορία. Τη σεζόν 2018-19 κέρδισε την άνοδο στη Β΄ Κατηγορία και τη σεζόν 2019-20 την άνοδο στην Α΄ Κατηγορία Ε.Π.Σ. Κορινθίας, παράλληλα με τη συμπλήρωση των 50 χρόνων από την ίδρυση του συλλόγου.

Τίτλοι και διακρίσεις
---------------------

* 5 Πρωταθλήματα Ε.Π.Σ. Κορινθίας: 1978, 1982, 1986, 1992, 1995
* 5 Κύπελλα Ε.Π.Σ. Κορινθίας: 1977, 1978, 1982, 1987, 2001
* Φιναλίστ Κυπέλλου Ε.Π.Σ. Κορινθίας: 1983, 1995

Παρουσία στα εθνικά πρωταθλήματα
--------------------------------

| Περίοδος | Κατηγορία | Επίπεδο | Θέση | Όμιλος | Κατάταξη |
| --- | --- | --- | --- | --- | --- |
| 1978-79 | Εθνική Ερασιτεχνική κατηγορία | 3ο | 16η | 2ος | Υποβιβασμός |
| 1982-83 | Εθνικό Ερασιτεχνικό πρωτάθλημα | 4ο | 2η | 4ος | Παραμονή |
| 1983-84 | Εθνικό Ερασιτεχνικό πρωτάθλημα | 4ο | 9η | 4ος | Παραμονή |
| 1984-85 | Εθνικό Ερασιτεχνικό πρωτάθλημα | 4ο | 12η | 4ος | Υποβιβασμός |
| 1986-87 | Εθνικό Ερασιτεχνικό πρωτάθλημα | 4ο | 8η | 4ος | Υποβιβασμός |
| 1992-93 | Δ΄ Εθνική κατηγορία | 4ο | 17η | 5ος | Υποβιβασμός |
| 1995-96 | Δ΄ Εθνική κατηγορία | 4ο | 16η | 2ος | Υποβιβασμός |

Παραπομπές
----------

1. ↑  Σωματεία Δήμου Κορινθίων, επίσημη σελίδα Δήμου Κορινθίων
2. ↑  Κύψελος: Η ιστορική ομάδα της Κορίνθου περιμένει την ανάσταση της! streetlife.gr
3. ↑  «Επίσημη σελίδα Ε.Π.Σ. Κορινθίας». Αρχειοθετήθηκε από το πρωτότυπο στις 11 Ιουλίου 2019. Ανακτήθηκε στις 7 Οκτωβρίου 2020.
4. ↑  Κύψελος: Η ιστορική ομάδα της Κορίνθου περιμένει την ανάσταση της! streetlife.gr
5. ↑  Κύψελος: Η ιστορική ομάδα της Κορίνθου περιμένει την ανάσταση της! streetlife.gr
6. ↑  εφ. Αθλητική Ηχώ, 2/8/74, σελ. 2
7. ↑  Ιστορικό τελικών κυπέλλου Κορινθίας kavosnews.gr
8. ↑  Ιστορικό τελικών κυπέλλου Κορινθίας kavosnews.gr
9. ↑  Ιστορικό τελικών κυπέλλου Κορινθίας kavosnews.gr
10. ↑  Greece - List of Fourth Level Final Tables, 1982/83 rsssf.com
11. ↑  Greece - List of Fourth Level Final Tables rsssf.com
12. ↑  Ιστορικό τελικών κυπέλλου Κορινθίας kavosnews.gr
13. ↑  Greece - List of Fourth Level Final Tables, 1992/93 rsssf.com
14. ↑  Greece - List of Fourth Level Final Tables, 1995-96 rsssf.com
15. ↑  Ιστορικό τελικών κυπέλλου Κορινθίας kavosnews.gr
16. ↑  ΑΝΑΣΚΟΠΗΣΗ ΤΟΥ ΠΡΩΤΑΘΛΗΜΑΤΟΣ ΤΗΣ Α2’ ΚΟΡΙΝΘΙΑΣ korinthiakoi-orizontes.blogspot.com
17. ↑  Πρόοδος και Κύψελος στη Β’ Κατηγορία apopsi24.gr
18. ↑  Επιστροφή στην Α κατηγορία Κορινθίας για τον Κύψελο piperatanews.gr